تمت ارشفة منتديات نبع الفرات
افتح باب گلبك لليحبوك
لا تذبح رجاهم فوك الاعتاب
ومد ايدك الي وما تندم بيوم
اريد تصير اول واغلى الاحباب
شيل المستحه والحيره والخوف
واتجرأ رجاءا رد الي جواب
ما اريد اني اغشك والعب وياك
باچر هم وراي حساب وكتاب
بسك كافي صد درحمني ارجوك
صدگ من صدودك هلگلب شاب
اني بنار عايش وانت بالبيت
تفتح باب جنة بفتحه الباب
صح معذور انت واني احس بيك
لان ادري العشگ دولابة دولاب
بس لازم نعيشه ونحترگ بيه
من دون المشاعر نصبح تراب
مثلك اني واكثر حيل خجلان
ومثلك اني ثق بعمري ما حاب
لكن من شفت جمالك والاعيون
گلبي من العشگ وامن الولع ذاب
ومن شفت بشفاهك لون الاورود
حبيت الورد لجلك والاعناب
عطرك منه صنعو كل الاعطور
وطيب البيك طيب كل الاطياب
يالاعيونك جوارح سابيه الناس
والحاجب رمح والنظره نشاب
من ترمش تهز وجداني والروح
وتزرع بالگلب من تبتسم ناب
وشعرك من تحله ايخيم الليل
ويطير ابلا جنح ويه الهوى الهاب
من تتمشه ارضنه اتصير جنات
ومثل ليل الربيع ايصير ظهر اب
ومن توگف توگف الدنيه والكون
وطيور الشوگ فوگك توگف اسراب
اشوفن بيك عفة مريم العذراء
وحجابك من حشمته شفته محراب
منك تستحي شمس الله واتغيب
وبظلمة الگمر يتنگب انگاب
اموت من العتب والنصح واللوم
بس وياك احبه هواي الاعتاب
عار الدمعة والنوح اعله الارجال
وفخر لو دمعي منك انت ينساب
وتسأل ليش احبك واني هيمان
بيك وما عرفت لحبك اسباب
لا تتهرب امن الحب والاشواگ
صدگ اقوى حب الماله اسباب
العشگ لمن تحس جن بالگلب
نار شبت لو دقايق حبيبك غاب
لا تخفي المشاعر گلي اهواك
لكلام الناس ابد لا تحسب حساب
حن لخاطر الله شمالك شبيك
ومد ايدك لدي وارحم گلب شاب
اتوب شلون منك واني اهواك
هم سامع بشر من اليحب تاب
واذا گتلك اعوفك راح وانساك
صدگني اللسان بهاي چذاب
راح امشي واعوفك هسة ترتاح
بس اترك گلب يم عتبة الباب
حته اتصير انت گبالي مسؤول
اذا مات بغرامك گلبي وانصاب
واذا گلبك قفلته بوجهي فد نوب
اسويها قضية قتل وارهاب!!!